สังคมข่าวหุ้น
ดัชนีหุ้นไทยปิดตลาด 1,563.81 จุด ลดลง 2.84 จุด มูลค่าซื้อขาย 30,849 ล้านบาท ปรับตัวลงตามตลาดหุ้นเอเชีย เพื่อรอดูการประชุมธนาคารกลางสหรัฐ (เฟด) สัปดาห์นี้ ทิศทางวันนี้ตลาดหุ้นไทยมีโอกาสซึมลงต่อเนื่อง ประเมินแนวต้าน 1,568 จุด แนวรับ 1,557 จุด...
13 มิ.ย. 2560

สังคมข่าวหุ้น :  เล็กเซียวหงส์
 
 ดัชนีหุ้นไทยปิดตลาด 1,563.81 จุด ลดลง 2.84 จุด มูลค่าซื้อขาย 30,849 ล้านบาท ปรับตัวลงตามตลาดหุ้นเอเชีย เพื่อรอดูการประชุมธนาคารกลางสหรัฐ (เฟด) สัปดาห์นี้ ทิศทางวันนี้ตลาดหุ้นไทยมีโอกาสซึมลงต่อเนื่อง ประเมินแนวต้าน 1,568 จุด แนวรับ 1,557 จุด…
*…EA ข่าวดี “โครงการหาดกังหัน 2” กำลังผลิต 45 เมกะวัตต์ เริ่มจำหน่ายไฟฟ้าเชิงพาณิชย์ (COD) ให้การไฟฟ้าฝ่ายผลิตแห่งประเทศไทย (กฟผ.) เรียบร้อยแล้ว เมื่อ 10 มิ.ย. 60 นั่นทำให้เริ่มรับรู้รายได้จากโครงการวันเวลาดังกล่าวเช่นกัน และนั่นเท่ากับว่า EA เริ่มรับรู้รายได้จากโครงการหาดกังหัน 1-2 เรียบร้อยแล้ว ทำให้งบไตรมาส 3/60 กำไรเพิ่มขึ้นอย่างมีนัยสำคัญเลยทีเดียว …
*…KTB ราคารูดลงต่อเนื่อง จากความเสี่ยงหาก EARTH ผิดนัดชำระหนี้ครบ 500 ล้านบาท ผู้ถือหุ้นกู้สามารถเรียกชำระคืนหุ้นกู้ทั้งหมด 5,500 ล้านบาททันที การเป็นแรงกดดัน KTB ที่มีเงินให้กู้กับ EARTH ราว 3,000 ล้านบาท กรณี Worst case ตั้งสำรองเต็ม 100% กระทบกำไรสุทธิ 12% กระทบราคาพื้นฐาน 1 บาท ส่วน KBANK มีเงินให้ EARTH กู้ 2,000 ล้านบาท กระทบกำไรเพียง 2% ว่าไปแล้วทั้ง KTB-KBANK น่าลงทุนทั้ง 2 ตัวเลย…
*…THAI ดูเหมือน “สมคิด จาตุศรีพิทักษ์” รองนายกรัฐมนตรี เพิ่งจะรู้สึกกรณี THAI ไม่เพิ่มทุน NOK พร้อมให้รีบพิจารณาว่าจะดำเนินการอย่างไรกับ NOK จะได้ไม่คาราคาซัง หลังจาก NOK ประสบปัญหาขาดทุน กำชับต้องจบเรื่องให้เร็ว เพราะปัจจุบันธุรกิจการบินมีการแข่งขันสูง “ถ้าการบินไทยฉลาด การบินไทยต้องรู้จักวิธีการบริหาร 3 สายการบินอยู่ในมือมีสายการบินไทย ไทยสมายล์และนกแอร์ โดยไทยสมายล์ ไปได้ดี แต่นกแอร์ไปไม่ค่อยได้ดี ฉะนั้นจะบริหารนกแอร์ยังไงต้องไปคิด” เมื่อ “เฮียกวง” พูดแบบนี้ก็ต้องถามกลับว่า “หากรัฐบาลฉลาดก็ต้องเร่งหาดีดีการบินไทย” ก่อนดีหรือไม่..!?…
*… BRR เริ่มทยอยเก็บกันได้แล้ว ล่าสุดก.ล.ต.นับหนึ่งไฟลิ่ง “กองทุนรวมโครงสร้างพื้นฐานโรงไฟฟ้ากลุ่มน้ำตาลบุรีรัมย์ (BRRGIF)” แล้ว เพื่อเสนอขายหน่วยลงทุน 350 ล้านหน่วย มูลค่าระดมทุนไม่เกิน 3,850 ล้านบาท เบื้องต้น BRR จะมีกำไรพิเศษจากการขายสินทรัพย์เข้า BRRGIF ประมาณไตรมาส 3/60 นี้…*…UAC เสียงแข็งมั่นใจรายได้ปีนี้ 1,800 ล้านบาท แม้รับผลกระทบจากบริษัท สยามโมเอโกะ จำกัด (SML) ระงับการส่งก๊าซธรรมชาติเป็นการชั่วคราว ตั้งแต่ 3 มิ.ย. 60 แต่ได้นำก๊าซฯจากแหล่งอื่นมาทดแทน ทำให้ต้นทุนเพิ่มขึ้นเล็กน้อย ขณะที่ราคาค่าไฟที่ปรับตัวดีขึ้นน่าจะเข้ามาชดเชยได้ แต่ราคาหุ้น UAC ดูเหมือนไม่รู้ร้อนรู้หนาวกับเขาเลย..!!…
*…เห็นบทวิเคราะห์จากบริษัทหลักทรัพย์ไทยพาณิชย์ ประจำเดือน มิ.ย. 60 สะดุดตาตรงที่หุ้น SPCG ของคุณพี่ “วันดี กุญชรยาคง จุลเจริญ” ติดอันดับ 7 ของหุ้นที่มีผลตอบแทนจากเงินปันผลสูงสุด เฉลี่ย 6.0% โอ้ว..ไม่ธรรมดาจริงๆ ยิ่งไปดู P/E ต่ำแค่ 8 เท่า..ทำให้หุ้น SPCG น่าสนใจอย่างยิ่ง จะเล่นสั้นจาก Capital Gain ราคาดูมีอัพไซด์อีกเพียบ หากลงทุนระยะยาวก็ได้ผลตอบแทนจากปันผล 6% เรียกว่าจะเล่นสั้นหรือยาว..เอาที่สบายใจได้เลย…
*…DEMCO อดีตกรรมการ “สุวัฒน์ จรดล” เจอก.ล.ต.สั่งให้ชำระค่าปรับทางแพ่ง 7.5 ล้านบาท และส่งคืนผลประโยชน์ 5.9 ล้านบาท พร้อมทั้งห้ามมิให้เป็นกรรมการหรือผู้บริหารบริษัท 2 ปี เป็นผลจากการใช้ข้อมูลภายในนั่นเอง…*…ปิดท้ายกันเช่นเคยกับข่าวหุ้นเจาะตลาดออนทีวี ผ่านสถานีโทรทัศน์สปริงนิวส์ดิจิตอลช่อง 19 เวลา 9.30-10.00 น. พบกันสดๆ กับ “มอร์นิ่งสตาร์ หุ้นดาวเด่น” ที่อัพเกรดตลาดหุ้นทั่วโลกเพื่อมองแนวโน้มตลาดหุ้นไทยภาคเช้า ดำเนินรายการโดยวิษณุ โชลิตกุล…*…พร้อมพบกับรายการ “ข่าวหุ้นเจาะตลาดออนเรดิโอ” ผ่านสถานีข่าวจริงสปริงเรดิโอ FM 98.5 MHz โดยสุภชัย ปกป้อง, บูรพา สงวนวงศ์ และทีมงานข่าวหุ้นธุรกิจ ตั้งแต่เวลา 9.30-11.00 น. ที่จะมาเจาะลึกเรื่องหุ้นช่วงก่อนและหลังเปิดตลาดหุ้นภาคเช้า งานนี้จัดเต็มๆชั่วโมงครึ่ง…
*…เท่านั้นไม่พอ ต่อเนื่องกันด้วย “ชัดลึกทุกกลยุทธ์ธุรกิจ” กับรายการ Business Focus เวลา 11.00-12.00 น. โดยสุภชัย ปกป้อง และทีมงานข่าวหุ้นธุรกิจ การันตีทุกโจทย์เรื่องหุ้น หาคำตอบได้ที่ข่าวหุ้นธุรกิจเท่านั้น